
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti  23.04.2014
PL - x  172/2014


AVIZ
asupra Propunerii legislative privind unele măsuri de stimulare a învățământului profesional, universitar și a cercetării științifice
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind unele măsuri de stimulare a învățământului profesional, universitar și a cercetării științifice, trimisă cu adresa nr. PL. x. 172 din 7 aprilie 2014 şi înregistrată cu nr. 4c-11/415 din 8 aprilie 2014.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 23 aprilie 2014.
Senatul, în calitate de primă Cameră sesizată, a respins iniţiativa legislativă în şedinţa din 31 martie 2014, cu respectarea prevederilor art. 76 alin. (2) din Constituţia României, republicată.

Iniţiativa legislativă are ca obiect de reglementare completarea Legii nr. 571/2003 privind Codul fiscal, cu modificările și completările ulterioare, în sensul acordării unor stimulente fiscale întreprinzătorilor care încheie contracte pentru finanțarea unor proiecte de cercetare-dezvoltare și al posibilității deducerii cheltuielilor efectuate pentru acordarea de burse elevilor și studenților care urmează o formă de școlarizare sau perfecționare acreditată.
Membrii Comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis cu adresa nr. 1218 din 1 noiembrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât inițiatorii nu au prevăzut mijloacele necesare pentru acoperirea creșterii cheltuielilor bugetare încălcând astfel prevederile art. 138 alin.(5) din Constituția României conform cărora “ Nici o cheltuială bugetară nu poate fi aprobată fără stabilirea sursei de finanţare”.
În raport de obiectul şi conţinutul reglementării, iniţiativa legislativă face parte din categoria legilor ordinare. 

                   VICEPREŞEDINTE,                        
                                  SECRETAR,

                  Ciprian Nicolae NICA             

            Theodor-Cătălin NICOLESCU
Consilier, Roxana Zegrean

